IV SURVIVAL ZOMBIE GANDIA
15 octubre 2019

## IV SURVIVAL ZOMBIE GANDIA15 octubre 2019Última actualització: 14 juliol 2025

![](../gestion/img/_AO_3552-copia.jpg)  
  

La **regidora delegada de Joventut, Lydia Morant**, acompanyada dels **representants del Consell dels Joves, Hèctor Juan Bofí i Cristina Lena**, i de **l’empresa organitzadora WRG**, **Luis Eduardo González i Diego de la Concepción**, ha presentat aquest matí la quarta edició de la Survival Zombie Gandia, que tindrà lloc el 16 de novembre, des de les 23 h fins a les 5 de la matinada del diumenge.

La Survival Zombie és l’esdeveniment lúdic, una espècie de gimcana en el qual els participants es fiquen de ple en una trama post-apocalíptica, en la qual han d'anar superant proves per a aconseguir arribar al final sense ser "caçats" pels zombies.  Cada edició té un guió especial, amb una trama i proves diferents. Es tracta de ficar-se en la història i viure la teua pròpia pel·lícula. Una nit plena d'adrenalina, por, estratègia, tàctica i moltes carreres per a no ser tocat per cap mort vivent. Perquè aleshores passaries al bàndol zombie i hauries de complir missions. 

El joc comença a partir de les 23:00 hores amb una escena inicial, que tindrà lloc a la plaça rei En Jaume I. Els participants hauran d'acudir eixe dia unes hores abans al check-in situat al Centre cívic Roís de Corella per a rebre el seu mapa, la seua cartilla de segells i la seua braga verda que els identifica com a jugadors de Survival Zombie (roja per als zombies i groga per a l’organització).

L’Ajuntament col·labora en la iniciativa de WRG World Real Games i del Consell dels Joves de Gandia, que a més de promoure l’oci alternatiu en família, representa un reclam turístic complementari, i més en aquesta època de l’any, en la qual ja ha finalitzat la temporada turística. No en va, en edicions anteriors hi van participar més de 1.000 persones. El 55 % de les quals procedien d’altres territoris de l’estat espanyol. Visitants que s’allotjaran i consumiran a la nostra ciutat, contribuint a la desestacionalització. 

_“Enguany amb novetats, noves experiències, canvi de guió, exclusives per a cada edició”,_ ha destacat González.

El creador del joc, Diego de la Concepción, ha recordat que es tracta del _“joc de ‘escondite’ de tota la vida, però amb un guió, actors i una trama zombie, que ha celebrat ja 260 edicions en 7 anys. Un ambient de pel·lícula on el jugador s’hi converteix en protagonista. Una barreja entre la gimcana i el teatre de carrer”_.

Tothom hi pot participar. Fins els 18 anys, necessitaran una autorització dels pares, mares o tutors legals. I fins els 14 anys, a més, anar acompanyats d’una persona adulta.

_“Les entrades es poden adquirir a les oficines del Consell dels Joves de Gandia (Casal Jove de  l’Alqueria Laborde) de dilluns a dissabte, de 10 a 13 i de 17 a 21 hores”,_ ha informat Lena.

_“Cal recordar, que està prohibit el consum d’alcohol o altres substàncies estupefaents, així com la violència. Hi haurà un equip de suport del voluntariat del Consell dels Joves durant tota la nit, a més de dispositiu de vigilància i sanitari”_, ha assegurat Hèctor Juan Bofí.  

Finalment, Morant ha convidat la ciutadania a participar-hi, bé com a jugadors, bé com a espectadors. _“I que ningú s’espante si veu un zombie pel carrer eixa matinada, que és només un joc de rol, divertit, saludable i alternatiu”_.  

[Twittear](https://twitter.com/share)